<classify> MAMLAKA ya Maabara ya Mkemia Mkuu wa Serikali, imeanza mchakato wa kuanzisha Kanzidata ya Taifa ya Vinasaba vya Binadamu kwa ajili ya kuharakisha uchunguzi wa makosa mbalimbali ya jinai.Hayo yamebainishwa na Mtendaji Mkuu wa Mamlaka hiyo, Fidelis Mafuniko wakati akizungumzia mafanikio ya Mamlaka hiyo kwa kipindi cha miaka minne ya uongozi wa Rais John Magufuli.Mafuniko alibainisha kuwa kanzidata hiyo, itasaidia kwenye utambuzi wa wahusika watakaokuwa wamehusika kwenye matukio kama vile ya wizi, mauaji au majanga, hasa pale vielelezo vya ushahidi vitakavyokuwa vimekutwa kwenye tukio.Alifafanua kuwa kama wahusika wakitenda makosa kama hayo au hata kwa wale ambao watapoteza maisha kwenye majanga mbalimbali likiwamo la moto, sampuli zao zikipatikana na kuwasilishwa kwenye vipimo vya maabara vya kiteknolojia, moja kwa moja vitaoanisha na ndugu wa mhusika watakaokuwepo kwenye kanzidata.Alibainisha kuwa hatua hiyo itaondoa usumbufu, ambao kwa sasa Mamlaka hiyo inaupata kwa kuwa ili kupata ushahidi wa vinasaba inatakiwa hadi kutafuta ndugu wa wahusika wanaotakiwa kutambuliwa.Hii kanzidata inasaidia kwa kiasi kikubwa kupata taarifa za wahusika ambao taarifa zao zitakuwa zinatafutwa kwa kuwa kama iwapo kila mtu taarifa zake zikiwamo kwenye kanzi data hii leo akitokea mtu mwengine amefanya tukio baya sehemu na ushahidi wa hata nywele yake umekutwa mahala hapo ikiletwa na kuwekwa maabara itaoanisha moja kwa moja na ndugu wa mtuhumiwa, na hapo itakuwa rahisi kumtafuta mhalifu kupitia ndugu yake huyo, alieleza.Pia itasaidia hata kwenye kesi za mirathi kwa kuwa vinasaba vya marehemu, vitakuwa kwenye kanzidata hiyo na kama hata mtoto wa nje akitokea na kudai haki kwenye mirathi, akichukuliwa sampuli zake zikaingizwa moja kwa moja kwenye maabara, zinaweza kuoanishwa na taarifa za marehemu kwa kuwa zitakuwa kwenye kanzi data.Aliongeza kuwa hata kwa watoto wa mitaani, ambao wengi wao wamekanwa na wazazi wao kanzidata hiyo itasadia kuwabainisha wazazi husika, kwa kuwa watachukuliwa sampuli zao na kuoanishwa moja kwa moja na taraifa za kwenye kanzidata huko wazazi wao kwa kuwa nao watakuwa wamesajiliwa basi itabainika nani ni mzazi wa mtoto husika.  <topic>: kitaifa 